section_heading: Razvoj
paragraph_text: F/A-18 je proizašao iz istog programa kao i F-16 Fighting Falcon. Program Lakog lovca (eng. Light Weight Fighter, LWF) je započet još u 60-ima, a cilj mu je bio razviti novi laki lovac koji bi po namjeni bio sličan F-5 Tigeru, no ovaj put s Ratnim zrakoplovstvom SAD-a kao glavnim korisnikom. Program je preimenovan u Lovac za zračnu borbu (eng. Air Combat Fighter, ACF) i Ratno zrakoplovstvo je izrazilo namjeru da kupi 650 ACFa. Natjecala su se dva prototipa, YF-16 i YF-17. YF-16 je pobijedio i u ponešto izmijenjenom obliku postao F-16 Fighting Falcon. YF-17 je postao osnova za novi palubni lovac Ratne mornarice, te je doživio značajne promjene kako bi mogao služiti na nosačima zrakoplova. Konačni rezultat je bio F/A-18 Hornet.